《次韵宴坐画图》
宋代·严粲

京尘倦来归，故山喜还璧。淡交松桂在，昔别猿鹤忆。

晚知閒味深，甘为幽讨惑。尚念身在山，佳处恐未识。

看山须全境，一览尽目力。伊谁有巨轴，亭亭挂空碧。

吾闻古灵匠，能事略翰墨。盘礴溟涬初，太素含黼饰。

妙手斡玄微，鍊此石五色。天机一呈露，真宰惜不得。

写出万古愁，苍茫思何极。烟村带远市，云树出峭壁。

有人閒倚栏，飞鸟亦自适。俗间重小景，局促无奇特。

五日十日画，大类宋楮刻。谁会悠然心，醉来眠对客。

作者简介：邵武人，字明卿，一字坦叔。官清湘令，精《毛诗》，尝自注诗，名曰《严氏诗缉》，以吕祖谦《读诗记》为主，而杂采诸说以发明之，间亦断以己意。